**ΟΔΗΓΙΕΣ ΠΡΟΣΤΑΣΙΑΣ – ΔΑΣΙΚΕΣ ΠΥΡΚΑΓΙΕΣ**

**από την Γ.Γ.Π.Π**

**ΠΡΟΕΤΟΙΜΑΣΤΕΙΤΕ**

**Αν βρίσκεστε στην ύπαιθρο:**

* Μην καίτε σκουπίδια ή ξερά χόρτα και κλαδιά κατά τους θερινούς μήνες.
* Μην ανάβετε υπαίθριες ψησταριές στα δάση ή σε χώρους που υπάρχουν ξερά χόρτα το καλοκαίρι.
* Αποφύγετε εργασίες που ενδέχεται να προκαλέσουν πυρκαγιά (πχ. ηλεκτροσυγκολλήσεις, χρήση τροχού ή άλλου εργαλείου που δημιουργεί σπινθήρες)
* Μην πετάτε αναμμένα τσιγάρα.
* Μην αφήνετε σκουπίδια στο δάσος. Υπάρχει κίνδυνος ανάφλεξης.
* Σεβαστείτε τα απαγορευτικά πρόσβασης σε περιόδους υψηλού κινδύνου.

**Αν το σπίτι σας βρίσκεται μέσα ή κοντά στο δάσος:**

* Δημιουργήστε μία αντιπυρική ζώνη γύρω από το σπίτι καθαρίζοντας σε ακτίνα τουλάχιστον 10 μέτρων τα ξερά χόρτα και φύλλα, τις πευκοβελόνες και τα κλαδιά.
* Κλαδέψτε τα δέντρα μέχρι το ύψος 3 μέτρων ανάλογα με την ηλικία και την κατάστασή τους.
* Απομακρύνετε τα ξερά κλαδιά από τα δέντρα και τους θάμνους.
* Μην αφήνετε τα κλαδιά των δέντρων να ακουμπούν στους τοίχους, τη στέγη και τα μπαλκόνια του σπιτιού. Κλαδέψτε αφήνοντας απόσταση τουλάχιστον 5 μέτρων από το σπίτι.
* Αραιώστε την δενδρώδη βλάστηση έτσι ώστε τα κλαδιά του ενός δέντρου να απέχουν τουλάχιστον 3 μέτρα από τα κλαδιά του άλλου. Για ακόμη μεγαλύτερη προστασία απομακρύνετε τη δενδρώδη και θαμνώδη βλάστηση γύρω από το κτίσμα σε απόσταση τουλάχιστον 10 μέτρων, εφόσον οι εργασίες καθαρισμού της φυσικής βλάστησης που επιβάλλονται για την προστασία των κτιρίων δεν προσκρούουν σε καμία περίπτωση της δασικής νομοθεσίας.
* Μην τοποθετείτε πλαστικές υδρορροές ή σωλήνες στου τοίχους του σπιτιού.
* Μην τοποθετείτε παραθυρόφυλλα από εύφλεκτα υλικά στα παράθυρα και στις μπαλκονόπορτες.
* Φροντίστε ώστε τα καλύμματα στις καμινάδες και τους αεραγωγούς του σπιτιού να είναι από άφλεκτο υλικό ώστε να μην διεισδύουν σπίθες.
* Μην αποθηκεύετε εύφλεκτα αντικείμενα κοντά στο σπίτι.
* Τοποθετείτε τα καυσόξυλα σε κλειστούς προφυλαγμένους χώρους.
* Μην κατασκευάζετε ακάλυπτες δεξαμενές καυσίμου κοντά στο σπίτι.
* Προμηθευτείτε τους κατάλληλους πυροσβεστήρες και φροντίζετε για την συντήρησή τους.
* Εξοπλιστείτε με μια δεξαμενή νερού, μια απλή αντλία που λειτουργεί χωρίς ηλεκτρικό ρεύμα και ένα σωλήνα νερού.

**ΠΡΟΕΤΟΙΜΑΣΤΕΙΤΕ**

**Αν η πυρκαγιά πλησιάζει στο σπίτι σας:**

* Διατηρήστε την ψυχραιμία σας.
* Μεταφέρετε όλα τα εύφλεκτα υλικά από τον περίγυρο του κτιρίου σε κλειστούς και προφυλαγμένους χώρους.
* Κλείστε όλες τις διόδους (καμινάδες, παράθυρα, πόρτες κλπ) έτσι ώστε να μην διεισδύουν οι καύτρες στο εσωτερικό του σπιτιού.
* Κλείστε τις παροχές φυσικού αερίου και υγρών καυσίμων μέσα και έξω από το σπίτι.
* Μαζέψτε τις τέντες στα μπαλκόνια και στα παράθυρα.
* Διευκολύνετε την πρόσβαση πυροσβεστικών οχημάτων ανοίγοντας την πόρτα του κήπου.
* Τοποθετήστε σκάλα στην εξωτερική πλευρά του σπιτιού, αντίθετα από την κατεύθυνση της πυρκαγιάς ώστε να υπάρχει δυνατότητα άμεσης πρόσβασης στη στέγη.
* Συνδέστε τους σωλήνες ποτίσματος και απλώστε τους ώστε να καλύπτετε η περίμετρος του σπιτιού.
* Αν η ορατότητα είναι μειωμένη, ανάψτε τα εσωτερικά και εξωτερικά φώτα του για να γίνεται ορατό μέσα από τους καπνούς.

**Αν η πυρκαγιά έχει φτάσει στο σπίτι σας:**

* Μην εγκαταλείπετε το κτίριο εκτός αν η διαφυγή σας είναι πλήρως εξασφαλισμένη.
* Μην μπαίνετε μέσα σε αυτοκίνητο. Η πιθανότητα επιβίωσης σε ένα σπίτι κατασκευασμένο με άφλεκτα υλικά είναι πολύ μεγαλύτερη από εκείνη σε ένα αυτοκίνητο που βρίσκεται σε καπνούς και φλόγες.

**Αν παραμείνετε στο σπίτι:**

* Κλείστε καλά τις πόρτες και τα παράθυρα.
* Φράξτε τις χαραμάδες με βρεγμένα πανιά για να μην μπει μέσα ο καπνός.
* Απομακρύνετε τις κουρτίνες από τα παράθυρα.
* Μεταφέρετε στο εσωτερικό των δωματίων τα έπιπλα που βρίσκονται κοντά στα παράθυρα και τις εξωτερικές πόρτες.
* Κλείστε τις ενδιάμεσες πόρτες για να επιβραδύνετε την εξάπλωση της πυρκαγιάς.
* Γεμίστε την μπανιέρα, τους νιπτήρες και τους κουβάδες με εφεδρικό νερό.
* Συγκεντρωθείτε όλοι μαζί σε ένα δωμάτιο.
* Φροντίστε να υπάρχει φακός και εφεδρικές μπαταρίες μαζί σας σε περίπτωση διακοπής του ρεύματος.
* **Αν το σπίτι σας είναι ξύλινο αναζητήστε καταφύγιο σε κτιστό σπίτι.**
* **Αν διαταχθεί οργανωμένη απομάκρυνση από την περιοχή, ακολουθήστε πιστά τις οδηγίες των αρχών και τις διαδρομές που θα σας δοθούν.**

**Μόλις περάσει η πυρκαγιά:**

* Βγείτε από το σπίτι και σβήστε αμέσως τις μικροεστίες που απομένουν.
* Ελέγξτε για τουλάχιστον 48 ώρες, ανά τακτά χρονικά διαστήματα, την περίμετρο και τους εξωτερικούς χώρους του σπιτιού για το ενδεχόμενο αναζωπυρώσεων.

**Σε όλη την διάρκεια της αντιπυρικής περιόδου:**

* Αν δούμε καπνό, φλόγες ή οτιδήποτε μπορεί να οδηγήσει σε πυρκαγιά:
* Καλούμε ΑΜΕΣΩΣ την ΠΥΡΟΣΒΕΣΤΙΚΗ στο 199 ή στο 112. Καλούμε αμέσως! Δεν υποθέτουμε ότι έχει καλέσει κάποιος άλλος πριν.
* Δεν κλείνουμε το τηλέφωνο, προτού δώσουμε όλες τις απαραίτητες πληροφορίες για:

-Την τοποθεσία και το ακριβές σημείο που βρισκόμαστε

-Το ακριβές σημείο και την κατεύθυνση της πυρκαγιάς

-Την ένταση του ανέμου στην περιοχή

-Το είδος της βλάστησης που καίγεται

* **Απομακρυνόμαστε αμέσως από την περιοχή.**
* Διευκολύνουμε την πρόσβαση των Πυροσβεστικών δυνάμεων.
* Η φωτιά δεν είναι θέαμα. Σε κάθε περίπτωση για τη δική μας ασφάλεια, ακολουθούμε πιστά τις οδηγίες των αρμόδιων αρχών.

 **ΚΕΝΤΡΟ ΕΠΙΧΕΙΡΗΣΕΩΝ ΠΟΛΙΤΙΚΗΣ ΠΡΟΣΤΑΣΙΑΣ**